Diari Oficial de la Generalitat Valenciana


Sumari del DOGV 5582, del 22-08-2007 (2007/10120)

RESOLUCIÓ de 31 de juliol de 2007, del director general de Justícia i Menor de la Conselleria de Justícia i Administracions Públiques, per la que es resol inscriure els Estatuts del Col·legi Oficial d'Enginyers Tècnics en Informàtica de la Comunitat Valenciana, i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5582

Data del DOGV
:   22-08-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/10221


Data del document
:   31-07-2007

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * professió de la informàtica
    * col·legi professional
    * reglament intern
    * legislació

RESOLUCIÓ de 31 de juliol de 2007, del director general de Justícia i Menor de la Conselleria de Justícia i Administracions Públiques, per la que es resol inscriure els Estatuts del Col·legi Oficial d'Enginyers Tècnics en Informàtica de la Comunitat Valenciana, i es disposa la seua publicació en el Diari Oficial de la Comunitat Valenciana. [2007/10435]  
Vist l'expedient d'inscripció d'estatuts, instruït a instància del Col·legi Oficial d'Enginyers Tècnics en Informàtica de la Comunitat Valenciana, inscrit amb el número 105 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el que sol·licita la inscripció i registre dels seus Estatuts en el mateix, atenent als següents:  
Fets  
Primer  
Alejandro Mompeán Mas, degà del Col·legi Oficial d'Enginyers Tècnics en Informàtica de la Comunitat Valenciana, va presentar el 5 de febrer de 2007, sol·licitud d'inscripció i registre dels Estatuts del dit Col·legi en el Registre de Col·legis Professionals i de Consells Valencians de Col·legis Professionals, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Després de les modificacions patides pel text estatutari durant la tramitació de l'expedient, l'Assemblea General Extraordinària del Col·legi Oficial d'Enginyers Tècnics en Informàtica de la Comunitat Valenciana va aprovar la redacció definitiva dels seus Estatuts en sessió celebrada en data 30 de juny de 2007, segons certificació lliurada el 2 de juliol de 2007 per José Luis Fornés Siscar, secretari del dit col·legi, amb el vistiplau del degà.  
Tercer  
El text dels estatuts figura com a annex a la present resolució, donant-se ací per reproduït.  
Fonaments de dret  
Primer  
Revisats els Estatuts del Col·legi Oficial d'Enginyers Tècnics en Informàtica de la Comunitat Valenciana, contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Tals Estatuts han sigut aprovats amb els requisits i formalitats previstos en el dit article i en els propis Estatuts del Col·legi.  
Tercer  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'establix l'estructura orgànica bàsica de les Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent  
Resolució  
1. Inscriure els Estatuts del Col·legi Oficial d'Enginyers Tècnics en Informàtica de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 31 de juliol de 2007.- El director general de Justícia i Menor: Antonio Gastaldi Mateo.  
ANNEX  
ESTATUTS DEL COL·LEGI OFICIAL D'ENGINYERS  
TÈCNICS EN INFORMÀTICA   
DE LA COMUNITAT VALENCIANA  
TÍTOL I. Disposicions generals  
Article 1.- Denominació  
La denominació és la de Colegio Oficial de Ingenieros Técnicos en Informática de la Comunitat Valenciana, en castellà i, la de Col·legi Oficial dŽEnginyers Tècnics en Informàtica de la Comunitat Valenciana, en valencià.   
Article 2.- Naturalesa jurídica  
El Col·legi Oficial d'Enginyers Tècnics en Informàtica de la Comunitat Valenciana és una corporació de dret públic, amb personalitat jurídica pròpia i amb capacitat plena per al compliment dels seus fins. Com a corporació de dret públic, està subjecta al dret administratiu, en quant exercisca potestats públiques que la Llei 6/1997, de 4 de desembre, de Consells i Col·legis Professionals de la Comunitat Valenciana o altres que li encomanen. La resta de la seua activitat es regirà pel dret privat.  
L'estructura interna i el funcionament del Col·legi seran democràtics.  
Article 3.- Àmbit territorial   
L'àmbit territorial del present Col·legi Oficial d'Enginyers Tècnics en Informàtica, és el de la Comunitat Valenciana, de conformitat amb l'article 2 de la Llei 7/2005, de 18 de novembre, de creació del Col·legi.  
Article 4.- Seu del Col·legi i emblema  
La seu provisional del Col·legi es fixa en C/ Comes, 12 € 4t, 3 , 03819-Alacant. La Junta de Govern fixarà la seu social definitiva, la qual haurà de ser referendada posteriorment per l'Assemblea General Ordinària.  
L'emblema del Col·legi està constituït per una figura representant en la seua part central un nucli toroidal de ferrita, travessat per fils de lectura, escriptura i inhibició. El nucli està rodejat per dos branques: una de llorer, com a símbol de recompensa, i l'altra, d'olivera, com a símbol de saviesa. La corona serà la reial.  
Article 5.- Règim jurídic  
El Col·legi es regix per la Llei 6/1997, de 4 de desembre, de Consells i Col·legis Professionals de la Comunitat Valenciana, sense perjuí de la legislació bàsica de l'Estat i de les lleis que regulen la professió, així com per estos Estatuts i pel Reglament de Règim Intern.  
Article 6.- Relacions amb altres organismes professionals i públics  
1. La representació institucional del Col·legi Oficial d'Enginyers Tècnics en Informàtica de la Comunitat Valenciana, tant en juí com fora d'ell, recau en el seu degà, qui es troba legitimat per a atorgar poders generals o especials a procuradors, lletrats o qualsevol classe de mandataris, amb l'acord previ de la Junta de Govern.  
2. El Col·legi es relacionarà amb l'administració autonòmica de la Comunitat Valenciana, sense perjuí de poder col·laborar amb qualsevol altre òrgan de l'Administració en matèries d'interés comú.  
3. El Col·legi es relacionarà amb el Consell General de la Professió en l'àmbit estatal d'acord amb el que la legislació general de l'Estat determine, en el supòsit de la seua creació.  
4. El Col·legi podrà establir les relacions i acords de col·laboració, cooperació, reciprocitat i intercanvi que considere oportuns, per a la consecució dels seus fins i dins del marc legalment establit, amb altres Col·legis i associacions professionals, organismes públics, empreses, centres docents i d'investigació i, en general, qualssevol altra entitat, tant pública com privada, d'àmbit nacional i internacional.  
TÍTOL II. Fins i funcions del Col·legi  
Article 7.- Fins del Col·legi  
Són fins fonamentals del Col·legi Oficial d'Enginyers Tècnics en Informàtica de la Comunitat Valenciana:  
1. L'ordenació de la professió, dins del seu àmbit competencial i del marc legal oportú, en benefici tant de la societat com dels interessos generals que li són propis.  
2. La defensa dels interessos professionals dels col·legiats i ostentar la representació exclusiva de l'exercici de la professió.  
3. Vigilar l'exercici de la professió, facilitar el coneixement i compliment de qualsevol tipus de disposicions legals que afecten la mateixa, fent complir l'ètica professional i les normes deontològiques pròpies.   
4. Vetlar per l'adequat nivell de qualitat de les prestacions professionals dels col·legiats. Per a això es promourà la formació i perfeccionament d'estos.  
5. Procurar l'harmonia i col·laboració entre els col·legiats i entre estos i els altres professionals.  
6. Fomentar la solidaritat professional i promoure el progrés de l'enginyeria tècnica en informàtica i l'augment de les competències i del prestigi de la professió  
7. Col·laborar amb les Administracions Públiques en l'exercici de les seues competències, en els termes que preveu les lleis.  
Article 8.- Funcions  
Per al compliment dels seus fins essencials, corresponen al Col·legi Oficial d'Enginyers Tècnics en Informàtica de la Comunitat Valenciana les funcions següents:  
a) Assumir la representació i defensa de la professió i dels enginyers tècnics en informàtica de la Comunitat Valenciana davant de l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
b) Examinar i denunciar les qüestions relacionades amb l'intrusisme de la professió i exercir les accions que les lleis establisquen per a evitar-ho, sense perjuí de les actuacions d'inspecció i sanció a què està obligada l'Administració.  
c) Portar el cens de professionals i el registre de títols, amb aquelles dades de tot tipus que calguen per a una millor informació i elaborar les estadístiques que es consideren convenients per a la realització d'estudis, projectes i propostes relacionades amb l'exercici de la professió.  
d) Elaborar les normes deontològiques comunes a la professió.  
e) Ordenar l'activitat professional dels col·legiats, vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis.  
f) Aprovar els seus Estatuts i reglaments de règim intern. Exercir la potestat disciplinària en l'orde professional i col·legial per a sancionar els actes dels col·legiats que practiquen una competència deslleial en l'àmbit professional i/o econòmic amb la resta dels col·legiats o cometen una infracció deontològica.  
g) Intervindre com a mediador i amb procediments d'arbitratge, en els conflictes que se susciten, per motius professionals, entre els col·legiats.  
h) Encarregar-se del cobrament de les percepcions, remuneracions i honoraris professionals, quan el col·legiat ho sol·licite expressament, sempre que el Col·legi haja creat la infraestructura necessària per a realitzar dita funció.  
i) Organitzar cursos de formació o perfeccionament per als col·legiats, activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats.  
j) Exercir totes les funcions le siguen que encomanades per les Administracions Públiques i col·laborar amb estes per mitjà de la realització d'estudis i informes.  
k) Facilitar als tribunals la relació de col·legiats que per la seua preparació i experiència professional pogueren ser requerits per a intervindre com a pèrits en assumptes judicials o proposar-los a instàncies de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
l) Aprovar el seu pressupost, així com regular i fixar les quotes dels seus col·legiats.  
m) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la professió dels nous col·legiats.  
n) Establir barems d'honoraris professionals, que tindran caràcter merament orientatius, facilitant-se la consulta pels ciutadans.  
o) Evacuar, si és el cas, l'informe preceptiu sobre tots els projectes de normes del Consell de la Comunitat Valenciana que afecten els col·legis professionals o a la seua pròpia professió.  
p) Subscriure convenis amb l'Administració de la Comunitat Valenciana, així com amb altres institucions públiques o privades. Constituir o participar en consorcis públics o en fundacions, associacions i altres entitats, així com establir relacions de cooperació amb entitats públiques o privades, que redunden en benefici dels interessos col·legials.  
q) Informar preceptivament, amb caràcter previ a la seua aprovació per l'Administració de la Comunitat Valenciana, dels projectes de segregació, dissolució i canvi de denominació del Col·legi.  
r) Preparar i controlar l'activitat d'auditoria informàtica.   
s) Participar en els òrgans consultius de l'Administració en la matèria de competència de la professió, quan aquella ho requerisca o resulte de les disposicions aplicables.  
t) Fomentar la investigació en informàtica.  
u) Difondre entre els col·legiats la legislació vigent amb implicacions en l'exercici de la professió d'enginyer tècnic en informàtica i totes les modificacions que s'hi realitzen.  
v) Les altres que li atribuïsquen altres lleis i totes aquelles que, no expressament enunciades, siguen concomitants o conseqüència de les anteriors.  
Article 9.- Visat de projectes  
1. Dins del marc establit per les lleis, el Col·legi Oficial d'Enginyers Tècnics en Informàtica de la Comunitat Valenciana visarà els treballs professionals dels col·legiats quan així s'establisca expressament en els Estatuts Generals dels Col·legis Professionals d'Enginyers Tècnics en Informàtica.  
2. El seu contingut garantix la identitat, la titulació i l'habilitació de qui subscriu el treball. Així mateix acredita l'autenticació, el registre, la custòdia, la comprovació formal de presentació dels documents i que s'ha contemplat la normativa aplicable, però no sanciona el contingut del treball professional ni la seua correcció tècnica.  
Igualment haurà d'incloure aquells aspectes que les normes de l'Estat o de la Comunitat Autònoma Valenciana encomanen al Col·legi, dins de l'ordenament de l'exercici de la professió.  
El Col·legi definirà reglamentàriament el contingut administratiu del visat de cada tipus de treball així com la contraprestació econòmica corresponent.  
El visat no comprendrà els honoraris ni les altres condicions contractuals, la determinació de les quals es deixa al lliure acord de les parts.  
TÍTOL III. De la col·legiació  
CAPÍTOL I.- Adquisició de la condició de col·legiat  
Article 10.- Obligatorietat de col·legiació.  
1. Per a l'exercici de la professió d'enginyer tècnic en informàtica per a la qual habiliten els títols universitaris d'enginyer tècnic en informàtica de gestió, enginyer tècnic en informàtica de sistemes o diplomat en informàtica (segons el que determina el Reial Decret 1954/1994, de 30 de setembre, sobre homologació de títols als del Catàleg de Títols Universitaris Oficials, creat pel Reial Decret 1497/1987, de 27 de novembre), en l'àmbit territorial de la Comunitat Valenciana, serà obligatòria la incorporació prèvia al Col·legi Oficial d'Enginyers Tècnics en Informàtica de la Comunitat Valenciana, sense perjuí del que disposa l'article 3 de la Llei 2/1974, de 13 de febrer, de Col·legis Professionals, en el Reial Decret Llei 5/1996, de 7 de juny, segons la redacció donada per la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals, i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
2. Queden exceptuats de la incorporació obligatòria al Col·legi Oficial d'Enginyers Tècnics en Informàtica de la Comunitat Valenciana, aquells diplomats en informàtica, enginyers tècnics en informàtica de gestió i enginyers tècnics en informàtica de sistemes que exercisquen exclusivament al servici de les Administracions Públiques en l'àmbit de la Comunitat Valenciana.  
Article 11.- Incorporació  
La incorporació al Col·legi Oficial d'Enginyers Tècnics en Informàtica de la Comunitat Valenciana requerix estar en possessió dels títols universitaris oficials d'enginyer tècnic en informàtica de gestió, enginyer tècnic en informàtica de sistemes o diplomat en informàtica (segons el que establix el Reial Decret 1954/1994, de 30 de setembre, sobre homologació de títols als del Catàleg de Títols Universitaris Oficials, creat pel Reial Decret 1497/1987, de 27 de novembre), obtinguts de conformitat amb el que disposen els Reials Decrets 1460/1990, de 26 d'octubre, i 1461/1990, de 26 d'octubre i el Reial Decret 1954/1994, de 30 de setembre, o en possessió de qualsevol altre títol que siga declarat homologat per l'autoritat pública competent, sempre que complisquen els requisits establits en els presents Estatuts.  
Article 12.- Sol·licitud de col·legiació  
1. Per a ser admesos en el Col·legi Oficial d'Enginyers Tècnics en Informàtica de la Comunitat Valenciana, s'acompanyarà a la sol·licitud document acreditatiu d'estar en possessió d'alguna de les titulacions previstes en l'article 11 d'estos Estatuts, a més de fer efectiu els drets de col·legiació.  
2. La documentació i requisits formals per a presentar la sol·licitud de col·legiació, seran aprovats per la Junta de Govern.   
3. La Junta de Govern resoldrà sobre la sol·licitud de col·legiació dins del termini màxim d'un mes posterior a la seua presentació, en dit termini practicarà les comprovacions que calguein i pot requerir del sol·licitant, atorgant-li un termini màxim d'un mes, els documents i aclariments complementaris.  
Article 13.- Denegació de la sol·licitud de col·legiació  
1. La sol·licitud de col·legiació només podrà ser denegada en els casos següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a este efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant estiga inhabilitat per a l'exercici de la professió mitjançant sentència judicial ferma.  
c) Quan haguera sigut sancionat disciplinàriament amb l'expulsió del Col·legi, o es trobara suspés de l'exercici de la professió en virtut de correcció disciplinària.  
Obtinguda la rehabilitació o desapareguts els impediments que s'oposaren a la col·legiació, esta haurà de ser acceptada pel Col·legi sense dilació ni cap excusa.  
2. Si la Junta de Govern desestimara la sol·licitud, es notificarà de forma motivada a l'interessat dins dels quinze dies següents a la data de l'acord, amb expressió dels recursos que susceptibles.  
Article 14.- Comunicació d'actuació professional dels col·legiats pertanyents a altres col·legis.   
Els professionals exercents inscrits en qualsevol altre col·legi d'enginyers tècnics en informàtica del territori espanyol, podran exercir la professió en l'àmbit d'este Col·legi sempre que complisquen amb les especificacions d'incorporació a este Col·legi explicitades en l'article 11 d'estos Estatuts i estaran obligats a comunicar a este Col·legi la seua actuació en l'àmbit de la Comunitat Valenciana, a fi de quedar subjectes a les competències d'ordenació, control deontològic, potestat disciplinària i visat d'este Col·legi.   
CAPÍTOL II.- Membres del Col·legi  
Article 15.- Membres del Col·legi  
El Col·legi Oficial d'Enginyers Tècnics en Informàtica de la Comunitat Valenciana està integrat per tots els que complixen amb les condicions d'incorporació explicitades en l'article 11, formen part del cens de col·legiats.  
CAPÍTOL III.- Pèrdua de la condició de col·legiat  
Article 16.- Pèrdua de la condició de col·legiat  
1. La condició de col·legiat es perdrà per alguna de les causes següents:  
a) Incapacitat legal decretada per resolució judicial ferma.  
b) Separació o expulsió com a conseqüència del corresponent expedient disciplinari.  
c) Falta de pagament, de les quotes ordinàries corresponents a un any o una extraordinària.  
d) Baixa voluntària comunicada per escrit a la Junta de Govern.  
e) Defunció.  
2. En tot cas, la pèrdua de la condició de col·legiat per les causes dels apartats a), b) i c) haurà de ser comunicada per escrit fefaentment a l'interessat, moment en què produirà efectes.  
3. En el supòsit de baixa forçosa per incompliment de les obligacions econòmiques del col·legiat, se li atorgarà un termini de dos mesos perquè al·legue el que convinga al seu dret i regularitze la seua situació econòmica. Passat este termini sense que s'hagen complit les obligacions econòmiques, la Junta de Govern adoptarà l'acord de baixa que haurà de ser comunicat per escrit fefaentment a l'interessat.  
Sense perjuí de l'anterior, el col·legiat podrà rehabilitar els seus drets pagant el que deu i la quantitat que corresponga com nova incorporació.  
4. La pèrdua de la condició de col·legiat, no eximix del compliment de les obligacions vençudes i no satisfetes.  
CAPÍTOL IV.- Drets i obligacions dels col·legiats  
Article 17.- Drets dels col·legiats  
Tots els col·legiats tindran dret a disfrutar, en condicions d'igualtat, de tots els servicis, facultats i prerrogatives que resulten dels presents Estatuts i dels acords de les assemblees generals i de la Junta de Govern i, específicament tenen dret a:  
a) Participar en la gestió corporativa i, per tant, exercir el dret de petició, el de sufragi actiu i passiu per a l'elecció dels òrgans de govern, mitjançant els procediments establits i amb els requisits dels presents Estatuts.  
b) Ser informats de l'actuació col·legial i de les qüestions que facen referència a l'exercici de la professió. Els col·legiats incursos en qualsevol expedient incoat pel Col·legi tindran dret a conéixer, en qualsevol moment, l'estat de la seua tramitació demanant l'oportuna informació de les oficines del Col·legi.   
c) Actuar en l'exercici professional amb tota llibertat i independència, sense més limitacions que les establides en la Llei, les normes deontològiques o estos Estatuts.  
d) Participar, d'acord amb les normes legals i estatutàries, en la gestió econòmica i/o administrativa del Col·legi així com expressar lliurement les seues opinions en matèria d'assumptes d'interés professional.  
e) No suportar altres càrregues corporatives, més que les previstes per les lleis i estos Estatuts acordades vàlidament pels òrgans col·legials competents.  
f) Exercir les accions i recursos previstos en estos Estatuts en defensa dels seus interessos.  
g) Proposar la remoció dels membres de la Junta de Govern mitjançant del vot de censura regulat en estos Estatuts.  
Article 18.- Deures dels col·legiats  
Els col·legiats tindran els deures següents:  
a) Estar al corrent del pagament de les seues quotes col·legials i suportar totes les contribucions de caràcter fiscal, corporatiu o de qualsevol altra índole a què la professió es trobe subjecta.   
b) Denunciar al Col·legi l'intrusisme professional que arribe al seu coneixement, així com els casos d'exercici il·legal per trobar-se suspés o inhabilitat el denunciat.  
c) Guardar el respecte degut als companys de professió, evitant competències il·lícites i complint amb els deures corporatius.  
d) Comunicar al Col·legi el seu domicili professional amb designació, si fa el cas, de l'adequat a l'efecte de notificacions, així com els canvis que es produïsquen.  
e) Acatar i complir els acords de la Junta de Govern adoptats en l'àmbit de la seua competència, i complir amb les prescripcions previstes en els presents Estatuts i en els reglaments que els desenvolupen.   
TÍTOL IV. Dels òrgans de govern  
Article 19.- Òrgans rectors del Col·legi  
Els òrgans de govern del Col·legi Oficial d'Enginyers Tècnics en Informàtica de la Comunitat Valenciana són:  
a) L'Assemblea General.  
b) La Junta de Govern.  
CAPÍTOL I.- L'Assemblea General  
Secció primera: naturalesa jurídica  
Article 20.- Naturalesa jurídica  
1. L'Assemblea General, és l'òrgan superior de representació del Col·legi, on s'expressa la màxima voluntat de la corporació.   
2. Tots els col·legiats tenen dret a assistir a les Assemblees Generals amb veu i vot, excepte en els supòsits previstos en els presents Estatuts.  
3. Els seus acords vàlidament adoptats, són obligatoris inclús per als col·legiats dissidents o absents, sense perjuí del dret d'impugnació que poguera correspondre'ls.  
Secció segona: classes d'assemblees generals  
Article 21.- Classes d'assemblees generals.  
Les assemblees generals podran ser ordinàries i extraordinàries.  
Article 22.- Assemblea general ordinària  
1. L'assemblea general ordinària es reunirà amb caràcter ordinari una vegada a l'any, inclourà en l'orde del dia, almenys, els punts següents:   
a) Informe del degà del Col·legi, tant de la seua gestió com de la Junta de Govern, i ressenya dels esdeveniments més importants que hagen tingut lloc durant l'any anterior, relacionats amb el Col·legi.  
b) Aprovació del compte general de despeses i ingressos de l'any anterior.  
c) Aprovació de les proposicions que es consignen en la convocatòria.   
d) Aprovació dels pressupostos econòmics de l'any en curs.  
e) Aprovació del pla d'activitats per a l'any en curs.  
f) Precs i preguntes.  
2. Deu dies abans de la celebració de l'assemblea general ordinària, els col·legiats podran presentar les proposicions que desitgen sotmetre a la deliberació i acord del Col·legi. Dites proposicions hauran de ser presentades per escrit i han d'estar subscrites per un nombre de peticionaris no inferior al cinc per cent del total del cens de col·legiats.   
En donar-se lectura en l'assemblea general ordinària de les proposicions descrites en l'apartat anterior, la mateixa assemblea general ordinària acordarà si procedix o no, obrir discussió sobre elles.  
3. Independentment del que disposa l'apartat anterior, la Junta de Govern podrà incloure qualsevol proposició que se li presente amb l'antelació suficient, encara que no reunisca el nombre de peticionaris designats en el paràgraf anterior, si prèviament acordara la Junta de Govern fer-la seua.   
4. En l'assemblea general ordinària es triaran els càrrecs vacants en la Junta de Govern, quan siga procedent.   
Article 23.- Assemblea general extraordinària  
1. L'Assemblea general extraordinària es reunirà sempre que així ho acorde el degà del Col·legi, la Junta de Govern o quan així ho proposen el trenta per cent del cens dels col·legiats, amb expressió dels assumptes concrets que hagen de tractar-se.  
2. Només per resolució motivada i en el cas que la proposició siga aliena als fins atribuïts a la corporació, podrà denegar-se la celebració de l'assemblea general extraordinària, sense perjuí dels recursos que pogueren correspondre als peticionaris.   
3. En l'assemblea general extraordinària no hi haurà torns per a precs i preguntes, només podran tractar-se els assumptes expressats en la convocatòria.  
4. L'assemblea general extraordinària serà competent per a:  
a) Modificar els Estatuts del Col·legi.   
b) Autoritzar la Junta de Govern per a l'alienació de béns immobles que formen part del patrimoni de la corporació.  
c) Censurar l'actuació de la Junta de Govern o dels seus membres.  
d) Acordar la fusió, absorció, segregació i dissolució del Col·legi Oficial d'Enginyers Tècnics en Informàtica de la Comunitat Valenciana.  
e) Formular peticions als poders públics d'acord amb les lleis, així com qualsevol tipus de proposició dins del marc de la legislació vigent.  
f) Aprovar el Reglament de Règim Intern.  
g) Aprovar el Codi Deontològic.  
h) En general conéixer de tot allò que li sotmeta la Junta de Govern, així com allò que li puga correspondre per la llei o reglament o pels presents Estatuts i afecte els interessos del Col·legi i dels seus col·legiats.  
Article 24.- Assemblea general extraordinària per a la moció de censura  
1. La petició de moció de censura contra la Junta de Govern haurà d'anar subscrita almenys pel trenta per cent del Cens dels col·legiats, expressant amb claredat les raons en què es fon i proposant una llista alternativa de membres a la Junta de Govern.  
2. Una vegada rebuda la moció de censura contra la Junta de Govern, el secretari de la Junta de Govern comprovarà que esta està subscrita pel trenta per cent del cens dels col·legiats i que els candidats a la Junta de Govern reunixen els requisits de l'article 41.2 dels presents Estatuts, i serà desestimada en cas de no reunir algun d'estos dos requisits. Haurà d'adjuntar-se el nom, número de col·legiat i firma dels col·legiats que la subscriuen.  
3. L'assemblea general extraordinària tindrà com a únic punt de l'orde del dia l'aprovació o denegació de la moció de censura. El vot serà personal i directe, no s'admetrà el vot per correu.  
4. L'aprovació de la moció de censura requerirà el vot favorable de la mitat més un dels membres del cens dels col·legiats. Si la moció de censura no fóra aprovada per l'assemblea general extraordinària, no podrà presentar-se una altra en el període d'un any comptat a partir de la data de la votació.  
L'aprovació de la moció de censura comportarà el cessament de la Junta de Govern i el nomenament dels nous membres electes per un període de quatre anys.  
Secció tercera: disposicions comunes  
Article 25.- Convocatòria.  
L'assemblea general, tant ordinària com extraordinària, serà convocada amb una antelació mínima de vint dies, excepte en els casos d'urgència en què, a juí del degà del Col·legi haja de reduir-se el termini. Les assemblees generals extraordinàries hauran de celebrar-se dins dels quaranta-cinc dies naturals comptats des de l'acord del degà o de la Junta de Govern o de la presentació de la sol·licitud.  
Dita convocatòria s'inserirà en el tauler d'anuncis del Col·legi i de les possibles delegacions, així com, si s'escau, en la pàgina Web del mateix, amb assenyalament del dia, lloc de celebració, hora i el corresponent orde del dia.  
Sense perjuí de l'anterior, se citarà també als col·legiats per comunicació electrònica o postal, en els mateixos termes que en l'apartat anterior. La citació podrà fer-se pel degà o pel secretari del Col·legi indistintament.  
En els casos d'urgència a què es referix el paràgraf primer del present article, la citació personal podrà ser substituïda per la publicació en els mitjans de comunicació de la Comunitat Autònoma.  
En la secretaria del Col·legi, estaran a disposició dels col·legiats els antecedents dels assumptes de l'orde del dia de l'assemblea general.  
Article 26.- Lloc de celebració i quòrum de les assemblees generals  
Tant l'assemblea general ordinària com l'extraordinària, se celebraran on designe la Junta de Govern, i quedarà constituïda, amb caràcter general, siga quin siga el nombre d'assistents, i els acords s'adoptaran per majoria simple de vots emesos, excepte en els supòsits previstos en estos Estatuts.  
Article 27.- Votacions de les assemblees generals  
Les assemblees generals seran presidides pel degà o qui estatutàriament li substituïsca i actuarà de secretari el que ho siga de la Junta de Govern.  
La votació serà pública, bé nominal o a mà alçada, excepte en el cas que un nombre de col·legiats no inferior al deu per cent dels assistents sol·licite que siga secreta. La votació secreta serà obligatòria quan afecte el decor dels col·legiats.  
Abans de la votació s'establiran torns de debat sobre l'assumpte a debatre per a la qual cosa es concediran dos torns a favor i dos en contra. Els qui els hagueren consumit podran replicar una sola vegada. En aquells casos en què la gravetat o importància de l'assumpte ho exigira a juí del degà de la Junta de Govern podrà ampliar-se el nombre de torns a favor i en contra. El degà podrà concedir igualment l'ús de la paraula a un altre assistent per a contestar al·lusions.  
Els acords s'adoptaran per majoria simple dels col·legiats presents, llevat de les excepcions previstes en els presents Estatuts.  
Article 28.- Llibre d'actes  
De les assemblees generals, tant ordinàries com extraordinàries, s'alçarà acta per part del secretari i serà firmada per este amb el vistiplau del degà.  
CAPÍTOL II.- La Junta de Govern  
Secció primera: normes generals  
Article 29.- Naturalesa jurídica  
1. La Junta de Govern és l'òrgan encarregat de la representació general, la direcció, l'administració i la gestió ordinària del Col·legi, respecte a la voluntat expressada per l'Assemblea General. Estarà integrada per un degà, un vicedegà, un secretari, un tresorer i d'un a tres vocals. Entre els vocals es designarà u per cada una de les províncies de la Comunitat Valenciana, València, Alacant, i Castelló de la Plana, que representaran la Junta de Govern en les respectives províncies i que presidiran si fa el cas la delegació provincial del Col·legi.  
2. Els membres de la Junta de Govern exerciran els seus càrrecs gratuïtament, sense perjuí de les despeses de representació, degudament justificades, de conformitat amb la consignació pressupostària.  
Article 30.- Funcions de la Junta de Govern.  
Són competències de la Junta de Govern:  
a) La convocatòria d'eleccions per a cobrir els càrrecs de la Junta de Govern.  
b) La designació provisional de membres de la Junta de Govern quan els seus càrrecs queden vacants.  
c) Decidir sobre les sol·licituds de col·legiació, podent delegar-se esta facultat en el degà, per a casos d'urgència, que seran sotmesos posteriorment a la ratificació de la Junta de Govern.  
d) Vetlar perquè l'exercici de la professió no es realitze en forma i sota condicions contràries a l'orde legal i estatutàriament establit.  
e) Proposar a l'Assemblea General la quantia de les quotes ordinàries i extraordinàries o derrames als seus col·legiats.  
f) El nomenament, en el supòsit de la seua creació, dels membres de la Comissió Deontològica.  
g) Atorgar distincions i premis.  
h) L'aprovació de l'avantprojecte de Pressupostos d'Ingressos i Despeses i la proposta a l'assemblea general ordinària del projecte de pressupostos.  
i) L'aprovació i proposta a l'assemblea general ordinària del projecte del compte general de tresoreria i la liquidació pressupostària.  
j) Exercir la potestat sancionadora, així com autoritzar la cancel·lació de les sancions.  
k) Relacionar-se amb el Consell General de la Professió, tant pel que fa als aspectes institucionals i corporatius de caràcter general com per a assumptes específics relatius als continguts de la professió.  
l) Acordar la creació de comissions delegades per a fins específics.  
m) Fixar la convocatòria de les assemblees generals ordinària i extraordinària i la confecció del corresponent orde del dia.  
n) Designar els membres de la Junta de Govern en funcions una vegada convocades les eleccions a la Junta de Govern.   
o) Redactar els reglaments de règim intern, per a desenvolupar quantes qüestions sobre el que disposen els presents Estatuts siga necessari, i elaborar la normativa deontològica que hauran d'observar els col·legiats en l'exercici de la professió. Tots ells hauran de ser sotmesos a l'aprovació de l'assemblea general extraordinària i en cap cas no podran contradir o modificar el que disposen estos Estatuts.  
p) Crear i impulsar les comissions delegades i grups de treball que considere convenients per al compliment dels fins col·legials, atorgant-los les facultats oportunes, i procedir a la seua dissolució si existiren causes que així ho justifiquen.  
q) Totes aquelles competències que no estiguen expressament atribuïdes a l'assemblea general.  
Article 31.- Duració dels càrrecs  
1. La duració dels càrrecs serà de quatre anys. Si algun dels càrrecs de la Junta estiguera o quedara vacant per qualsevol causa, la Junta podrà designar un substitut amb caràcter interí fins que siga ratificat per l'assemblea general ordinària.  
2. Els candidats electes prendran possessió dels seus càrrecs en el termini màxim de 30 dies naturals des de la data de les eleccions.  
3. Si es produïra la vacant de més de la mitat de la Junta de Govern, es convocaran eleccions en el termini d'un mes.  
4. Tot membre de la Junta de Govern incurs en un expedient de responsabilitat disciplinària serà suspés cautelarment del seu càrrec.  
Article 32.- Reunions de la Junta de Govern.  
1. La Junta de Govern es reunirà ordinàriament una vegada al trimestre, sense perjuí de poder fer-ho amb major freqüència, quan la importància de l'assumpte ho requerisca o ho sol·liciten cinc dels seus membres. Les convocatòries es faran per la secretaria, previ mandat del degà, amb cinc dies d'antelació com a mínim. S'informarà per mitjà electrònic o postal, tot garantint l'enviament, i anirà acompanyada de l'orde del dia corresponent.   
Seran vàlides les sessions de les Juntes de Govern a qui, encara sense haver sigut convocades en forma, assistisquen la totalitat dels seus membres.  
El degà està facultat per a convocar la Junta de Govern amb caràcter d'urgència, quan, al seu criteri, les circumstàncies així ho exigisquen, bé electrònica, postal, telegràficament o per qualsevol altre mitjà que permeta la constància escrita de la seua realització.  
2. Perquè puguen adoptar-se vàlidament els acords bastarà la majoria simple, siga quin siga el nombre d'assistents. En cas d'empat decidirà el vot de qualitat del degà.  
Article 33.- Comissions delegades  
1. La Junta de Govern podrà crear totes les comissions delegades que estime pertinents. A les comissions podran pertànyer aquells col·legiats que siguen designats per la Junta de Govern.   
La Junta de Govern, designarà un coordinador qui presidirà cada comissió delegada.  
2. Les comissions delegades es reuniran a convocatòria del coordinador i, aquelles a què s'atorgue caràcter executiu, podran adoptar acords amb relació a les matèries que expressament el delegue la Junta de Govern.  
3. En tot cas, les comissions Delegades retran compte a la Junta de Govern, a través del coordinador, de tots els seus acords, perquè en prengueu coneixement.  
Article 34.- Delegacions provincials  
1. Podran crear-se delegacions d'àmbit provincial per acord unànime dels membres de la Junta de Govern; constaran les facultats que delegue la Junta de Govern. En cap cas podran delegar-se les competències de la Junta de Govern previstes en l'article 30.  
2. Per a la constitució d'una delegació provincial caldrà comptar amb un mínim de cinquanta col·legiats que residisquen dins de l'àmbit provincial corresponent, que haurà d'estar ubicat, al seu torn, dins del previst en els presents Estatuts per al Col·legi.  
3. La constitució d'una delegació provincial haurà de ser sol·licitada a la Junta de Govern per, almenys, deu dels col·legiats als que es referix l'apartat anterior.  
4. L'aprovació inicial de la constitució de la delegació provincial de què es tracte, estarà condicionada per les possibilitats pressupostàries per a establir i posar en funcionament la seu social de la delegació provincial i per raons d'eficàcia en el compliment dels fins col·legials i de la gestió de l'organització. En el cas de resolució denegatòria esta haurà de ser motivada i comunicada als sol·licitants, sense perjuí dels recursos que pogueren correspondre'ls.  
5. Si la Junta de Govern aprova la constitució d'una delegació provincial, ho sotmetrà a l'assemblea general ordinària per a la seua aprovació definitiva.  
6. En absència del degà del Col·legi, el delegat provincial el representarà, encara que dita representació s'estendrà únicament i exclusivament a la seua relació amb les autoritats locals i provincials de l'àmbit provincial de la delegació.  
7. Les delegacions provincials, estaran integrades per un delegat provincial que serà el vocal provincial de la Junta de Govern corresponent a dita província i, almenys, per dos col·legiats que seran proposats pel delegat provincial i nomenats per la Junta de Govern del Col·legi.  
8. La duració dels càrrecs serà la prevista en l'article 31 dels presents Estatuts. El cessament de la Junta de Govern en ple o del delegat provincialcom a membre de la Junta de Govern, suposarà automàticament el cessament dels altres membres de la delegació provincial. Si algun dels altres membres de la delegació cessara per qualsevol causa, podrà designar-se un substitut per la Junta de Govern a proposta del delegat provincial.  
Article 35.- Cessament en els càrrecs  
1. Els membres de la Junta de Govern cessaran per les causes següents:  
a) Falta de concurrència sobrevinguda dels requisits estatutaris per a exercir el càrrec.  
b) Presa de possessió dels membres de la Junta de Govern que hagen sigut triats per a substituir-los.   
c) Per dimissió o renúncia de l'interessat que haurà de formalitzar-se per escrit.  
d) Aprovació d'una moció de censura.  
2. Els membres de les comissions i delegacions provincials cessaran per les causes següents:  
a) Destitució pel degà de la Junta de Govern o pel delegat provincial de la delegació respectivament.  
b) Pèrdua de la condició de col·legiat.  
c) Dimissió de l'interessat que haurà de formalitzar-se per escrit.  
Secció segona: atribucions dels membres de la Junta de Govern  
Article 36.- Atribucions del degà del Col·legi.  
1. El degà ostenta la representació institucional del Col·legi davant de qualsevol classe d'autoritats i organismes, i vetlarà dins de la Comunitat Autònoma pel compliment de les prescripcions reglamentàries i dels acords i disposicions que es dicten pels òrgans de Govern.  
2. A més li corresponen les funcions següents:  
a) Presidir les Juntes de Govern, les assemblees generals i les comissions a les quals assistisca, tant ordinàries com extraordinàries; dirigirà les discussions, i gaudirà de vot de qualitat en cas d'empat en les votacions.  
b) Convocar les Juntes de Govern i les comissions.  
c) Obrir, dirigir i alçar les sessions, així com firmar les actes que li corresponga, una vegada aprovades.  
d) Donar el vistiplau als certificats que expedisca el secretari.  
e) Conferir apoderament per a casos judicials.  
f) Autoritzar l'obertura de comptes corrents del Col·legi i la mobilització de fons junt amb el tresorer.  
g) Vetlar amb el major interés per la bona conducta professional dels col·legiats i pel decor del Col·legi.  
h) Gestionar quant convinga a l'interés del Col·legi.  
i) Coordinar la labor dels membres de la Junta de Govern.  
j) Nomenar representants del Col·legi en altres organitzacions professionals de qualsevol àmbit, empreses públiques, universitats i en general qualsevol tipus d'organització on el Col·legi haja d'estar representat.  
Article 37.- Atribucions del vicedegà  
Exercirà totes aquelles funcions que li encomane el degà. En cas d'absència, malaltia, abstenció, recusació, inhabilitació o vacant del degà, el vicedegà assumirà totes les funcions del degà.  
Article 38.- Atribucions del secretari  
Sense perjuí de les altres funcions que es deriven dels presents Estatuts, de les disposicions vigents i de les ordes emanades del degà, corresponen al secretari les funcions següents:  
a) Redactar i dirigir, segons les ordes que reba del degà o de la Junta de Govern i amb l'anticipació deguda, els oficis de citació per a tots els actes del Col·legi.  
b) Redactar les actes i control del llibre d'actes de les assemblees generals i les que celebre la Junta de Govern.  
c) Portar els llibres necessaris per a aconseguir el millor i més ordenat funcionament del Col·legi; haurà de dur en un llibre separat totes les sancions i la resta de circumstàncies que afecten la vida col·legial de cada col·legiat.  
d) Portar el registre d'entrada i eixida de documents. Si n'hi ha, cuidar el funcionament de les oficines del Col·legi i l'actuació de tot el personal.   
e) Revisar cada any les llistes dels membres del Col·legi, expressant la seua antiguitat i domicili.  
f) Rebre i donar compte al degà de totes les sol·licituds i comunicacions que es reben en el Col·legi.  
g) Expedir amb el vistiplau del degà els certificats que se sol·liciten.  
h) Redactar anualment la memòria que reculla les vicissituds de l'any, la qual haurà de llegir-se en l'assemblea general ordinària.  
Article 39.- Atribucions del tresorer  
Són competències del tresorer:  
a) Realitzar la recaptació i custodiar els fons del Col·legi.  
b) Disposar el que calga perquè la comptabilitat del Col·legi es porte pel sistema i d'acord amb les normes fixades per la legislació vigent i els presents Estatuts.  
c) Pagar els lliuraments que seran autoritzats amb la firma del degà i del tresorer.  
d) Informar quan siga requerit per a això a la Junta de Govern del Compte d'Ingressos i Despeses i sobre la marxa del pressupost, així com formalitzar anualment els comptes de l'exercici econòmic vençut.  
e) Redactar l'avantprojecte de pressupostos anuals que la Junta de Govern haja de presentar a l'aprovació de l'assemblea general ordinària i ingressar i retirar fons dels comptes bancaris, així com cobrar els rendiments, conjuntament amb el degà.  
f) Portar un inventari minuciós dels béns del Col·legi, dels qual serà l'administrador.  
g) Portar i supervisar els llibres de comptabilitat.  
Article 40.- Atribucions dels vocals  
Els vocals duran a terme els servicis que el degà els encomane. A títol orientatiu, exercixen les funcions següents:  
a) Substituir en cas d'absència, malaltia, abstenció, recusació, inhabilitació o vacant, al vicedegà, secretari o tresorer, a proposta del degà.  
b) Dur a terme les tasques que els confie el degà i col·laborar en el desenvolupament de les funcions encomanades a la Junta de Govern.  
Secció tercera: eleccions a la Junta de Govern  
Article 41.- Dret de sufragi actiu i passiu  
1. Tindran dret a votar tots els col·legiats que es troben en el ple ús dels seus drets col·legials.  
2. Per a ser elegible es requerix estar col·legiat en el Col·legi Oficial d'Enginyers Tècnics en Informàtica de la Comunitat Valenciana, trobar-se en el ple exercici dels seus drets col·legials i no estar incurs en prohibició o incapacitat legal o estatutària.   
Article 42.- Procediment electiu  
1. La convocatòria d'eleccions a la Junta de Govern serà anunciada dins dels cinc dies naturals següents a la seua adopció, per mitjà de la seua inserció en el tauler d'anuncis de la seu col·legial i la seua notificació personal a tots els col·legiats.  
2. En l'anunci de les eleccions hauran de constar, el calendari electoral, el dia i lloc de celebració, el dia i hora de constitució de les meses electorals i l'horari d'obertura i tancament de les urnes.  
Article 43.- Candidatures  
1. Les candidatures als càrrecs de la Junta de Govern es presentaran en llistes tancades i completes, les quals seran votades globalment.   
2. Les candidatures hauran de presentar-se per escrit en la seu del Col·legi, dins dels quinze dies naturals següents a l'anunci de la convocatòria, hauran d'incloure els candidats per a cada càrrec.   
3. Dins dels quinze dies hàbils següents a l'expiració del termini per a presentar candidatures, la Junta de Govern en funcions comunicarà als representants de les candidatures les causes d'inelegibilitat apreciades respecte d'alguns dels integrants de la llista. El termini per a l'esmena és de quaranta-vuit hores. Cas de no cobrir-se tots els llocs de la Junta de Govern, la candidatura serà desestimada i es tindrà per no presentada.  
4. La Junta de Govern en funcions, dins dels dos dies hàbils següents al de l'expiració del termini per a esmenar les llistes, proclamarà la relació de candidatures admeses.  
5. Alhora que es publica la convocatòria d'eleccions s'exposarà en el tauler d'anuncis del Col·legi el cens electoral, amb indicació d'un termini de deu dies naturals per a formular reclamacions, que seran resoltes per la Junta de Govern en funcions, dins dels cinc dies hàbils següents a l'expiració del termini per a formular-les. Es notificarà la resolució a cada col·legiat afectat.  
6. Les eleccions se celebraran en el termini màxim de trenta dies naturals des de la proclamació de candidatures.  
Article 44.- Presentació d'una única candidatura  
1. No es requerirà la celebració d'eleccions quan haja sigut proclamada una única llista de candidats. En este supòsit, la Junta de Govern en funcions alçarà acta, firmada per tots els components, on s'expressarà l'esmentada circumstància i la innecessarietat de celebrar eleccions, i es transmetrà a la Junta de Govern electa.  
2. Després de la notificació de l'acta a la Junta de Govern electa, el Col·legi expedirà els corresponents nomenaments, la presa de possessió dels quals es verificarà el dia que amb este finalitat assenyale la Junta de Govern en funcions dins del termini establit en els Estatuts.  
3. La composició de la Junta de Govern que resulte de les eleccions, serà comunicada, en un termini màxim d'un mes a l'òrgan competent de l'Administració de la Comunitat Valenciana en matèria de col·legis professionals i a la Conselleria corresponent per raó de la professió.  
Article 45.- El vot per correu  
1. Els col·legiats que vullguen exercir el vot per correu hauran de sol·licitar-ho personalment, bé en compareixença personal en la seu del Col·legi o per escrit dirigit a la Junta de Govern en funcions. En ambdós casos el col·legiat haurà d'acreditar la seua identitat per mitjà d'exhibició del DNI o, si la sol·licitud es formula per escrit, adjuntant-ne fotocòpia.   
2. El secretari de la Junta de Govern en funcions certificarà la petició de vot i prendrà nota en el cens perquè el dia de les eleccions no es realitze el vot personalment.  
3. Després de l'anotació en el cens, el secretari de la Junta de Govern en funcions remetrà per correu postal certificat amb justificant de recepció, al domicili que conste en els arxius del Col·legi una papereta de cada candidatura, i un sobre en l'exterior del qual figurarà la inscripció següent:  
"Conté paperetes per a l'elecció de la Junta de Govern del Col·legi Oficial d'Enginyers Tècnics en Informàtica de la Comunitat Valenciana"  
Nom i cognoms  
Adreça  
Núm. col·legiat   
Firma"  
4. La papereta haurà d'introduir-se doblegada en un sobre blanc que es tancarà i s'introduirà al seu torn en el sobre especial, l'especificat en el punt 3, que es remetrà per correu postal certificat, acompanyat de la fotocòpia del Document Nacional d'Identitat.  
5. La Junta de Govern en funcions es reunirà en una o diverses ocasions per a l'obertura dels sobres exteriors, procedirà en primer lloc a la comprovació de les dades i firma de l'elector que consten en la part exterior del sobre tancat que conté el sobre amb les paperetes, amb la firma del Document Nacional d'Identitat que preceptivament s'haurà d'adjuntar, agrupant els sobres per meses electorals; alçarà acta i llista dels sobres rebuts i els seus votants i els custodiarà fins l'últim dia de les eleccions en què els remetrà a les meses que corresponguen. Els presidents de mesa rebran els sobres i els mantindran sota la seua custòdia fins al final de la votació en què procediran a l'obertura per a posteriorment introduir el vot en l'urna corresponent.  
6. S'admetran com a vàlids els vots emesos per correu rebuts en el Col·legi dins de l'horari de registre el dia anterior a la celebració de la votació.  
TÍTOL V. Del règim econòmic  
Article 46.- Recursos del Col·legi.  
El Col·legi té plena capacitat patrimonial per a la gestió i administració dels seus béns en compliment dels seus fins. L'activitat econòmica es realitzarà conforme amb la legislació vigent i el procediment pressupostari.  
Els recursos econòmics del Col·legi estaran constituïts per recursos ordinaris i extraordinaris.  
Article 47.- Recursos ordinaris  
Constituïxen els recursos ordinaris del Col·legi Oficial d'Enginyers Tècnics en Informàtica de la Comunitat Valenciana:  
1. Els rendiments de qualsevol naturalesa que produïsquen els béns o drets que integren el patrimoni del Col·legi.  
2. Els drets d'incorporació al Col·legi, quotes ordinàries i extraordinàries.  
3. Els drets que s'establisquen per a l'elaboració remunerada d'informes, dictàmens i qualsevol altre servici.  
4. La contraprestació per l'emissió de certificats i visats.  
5. Les rendes procedents de la inversió dels romanents d'exercicis anteriors.  
6. Qualsevol altre concepte que legalment procedisca.  
Article 48.- Recursos extraordinaris  
Constituiran els recursos extraordinaris del Col·legi:  
1. Les subvencions, donacions o cessions de drets que es concedisquen al Col·legi per l'Estat, comunitats autònomes o municipis, corporacions, entitats o particulars.  
2. Els béns que per herència o per qualsevol altre títol passen a formar part del Col·legi.  
3. Qualsevol altre que legalment procedira.   
Article 49.- El pressupost  
El pressupost i la seua liquidació s'elaborarà amb caràcter anual i inclourà la totalitat de les despeses i ingressos col·legials.  
La Junta de Govern presentarà anualment per a la seua aprovació a l'assemblea general ordinària la liquidació del pressupost de l'exercici anterior i el pressupost del següent exercici.  
Article 50.- Custòdia  
El capital del Col·legi s'invertirà preferentment en valors de tota garantia, llevat que, en casos especials i segons el parer de la Junta de Govern, s'acordara la seua inversió en immobles o en altres béns.  
Els valors es depositaran en l'entitat que la Junta de Govern acorde i els resguards del depòsit es custodiaran en la caixa del Col·legi, sota la responsabilitat del tresorer.  
Article 51.- Dació de comptes  
Els col·legiats, en número superior al trenta per cent del Cens de Col·legiats, podran formular petició concreta i precisa sobre qualsevulla dada relativa a l'exercici econòmic.  
Els comptes del Col·legi podran ser examinades en el període que medie entre la convocatòria i quaranta-vuit hores abans de l'assenyalada per a la celebració de l'assemblea ordinària.  
Els comptes del Col·legi hauran de ser sotmeses en cada exercici pressupostari a una auditoria externa, presentant-se l'informe emés en la primera junta general ordinària de l'exercici següent.  
Article 52.- Liquidació de béns  
En cas de dissolució del Col·legi, el patrimoni d'este es destinarà a cobrir el passiu. En el supòsit de continuar existint actiu, es repartirà o entregarà a aquella o aquelles institucions sense ànim de lucre que oportunament s'acorde.  
TÍTOL VI. Dels empleats del Col·legi  
Article 53.- Competència per a la seua designació i règim de funcionament  
1. La Junta de Govern, atenent a les necessitats del servici, determinarà i designarà el nombre d'empleats del Col·legi, així com la distribució del treball, sous i gratificacions.  
2. El secretari proposarà a la Junta de Govern les atribucions i funcions a exercir pels distints empleats.  
3. En el pressupost del Col·legi constaran les assignacions relatives al personal de plantilla. La Junta de Govern podrà nomenar, a càrrec d'imprevistos, el personal eventual que considere precís.  
TÍTOL VII. Del règim disciplinari  
Article 54.- Responsabilitat disciplinària  
1. Els col·legiats incorreran en responsabilitat disciplinària en els supòsits i circumstàncies previstos en estos Estatuts.  
2. El règim disciplinari establit en estos Estatuts s'entén sense perjuí de les responsabilitats civils i penals en què els col·legiats hagen pogut incórrer.   
Article 55.- Competència per al seu exercici  
La Junta de Govern és competent per a l'exercici de la jurisdicció disciplinària, atenint-se a les normes següents:  
1. S'estendrà a la sanció d'infraccions dels deures professionals o normes ètiques de conducta en quant afecten la professió.  
2. Es declararà, prèvia la formació de l'expedient seguit pels tràmits que s'especifiquen en el Reglament de Procediment Disciplinari vigent en el moment de cometre's la infracció i, si no n'hi ha, en les normes del procediment sancionador arreplegues en la Llei 30/1992, modificada per la Llei 4/1999, excepte en el supòsit de faltes lleus, en les que se seguirà el procediment abreviat.  
3. La responsabilitat disciplinària dels membres de la Junta de Govern serà determinada pel president de la Comissió Deontològica.  
Article 56.- Classes de faltes  
Les faltes es classifiquen el lleus, greus i molt greus.  
1. Són faltes lleus:  
- La falta de diligència en el compliment de les normes estatutàries.  
- Les incorreccions d'escassa transcendència en la realització dels treballs professionals.   
- Les infraccions lleus dels deures que la professió imposa.  
- La falta de respecte als membres de la Junta de Govern en l'exercici de les seues funcions, quan no siga constitutiva d'una falta greu o molt greu.  
- Les faltes reiterades d'assistència, per causa no justificada, a les reunions de la Junta de Govern i la no-acceptació injustificada de l'exercici dels càrrecs corporatius que se li encomanen.  
- Els actes relacionats en l'apartat 2, quan no tinguen entitat suficient per a ser considerats com greus.  
2. Són faltes greus:  
- La reiteració de les faltes lleus en el termini d'un any. El dit termini ha de comptar-se des que la sanció haja adquirit fermesa de la primera o anterior falta.  
- La realització de treballs que per la seua índole atempten al prestigi de la professió.  
- L'incompliment greu de les normes estatutàries o dels acords de l'Assemblea General.  
- La falta de respecte als membres de la Junta de Govern quan actuen en l'exercici de les seues funcions.  
- Els actes de desconsideració manifesta cap als companys en l'exercici de la professió.  
- Els actes de competència deslleial.  
- L'incompliment del deure d'assegurament quan així ho exigisca la legislació vigent.  
3. Són faltes molt greus:  
- La reiteració de les faltes greus en el termini d'un any. El dit termini ha de comptar-se des que la sanció haja adquirit fermesa de la primera o anterior falta.  
- Tot fet constitutiu de delicte derivat de l'exercici professional que afecte el prestigi professional.  
- La vulneració en l'exercici professional dels drets de propietat intel·lectual de qualsevol altre enginyer tècnic en informàtica, encara que no pertanga al present Col·legi.  
- La divulgació o comercialització de les dades de qualsevol caràcter, dels clients coneguts en ocasió de l'exercici de l'exercici professional.  
- La imposició de condicions contractuals sobre prestacions no sol·licitades o qualsevol altre tipus d'actuació que supose una pràctica abusiva.  
- Els actes i omissions que constituïsquen ofensa greu a la dignitat de la professió o a les regles ètiques que la governen.  
- L'intrusisme professional i el seu encobriment.  
Article 57.- Procediment disciplinari  
L'expedient disciplinari ha de respectar les normes següents:  
a) S'iniciarà per acord de la Junta de Govern, tant d'ofici com a instàncies de part, independentment de la condició de col·legiat o no del denunciant.  
b) Amb anterioritat a la iniciació de l'expedient, podrà acordar-se la incoació d'un expedient d'informació prèvia, l'única finalitat del qual serà determinar si procedix o no incoar el corresponent expedient disciplinari.  
c) La resolució del procediment sancionador haurà d'emetre's dins del termini màxim de sis mesos des de la data de l'acord d'ofici que inicie l'expedient sancionador.  
El termini de sis mesos, a petició de l'instructor i quan la complexitat del cas ho requerisca, podrà ser prorrogat per l'òrgan competent per a resoldre fins a tres mesos. La pròrroga acordada haurà de ser notificada a l'interessat i no podrà ser objecte de recurs, sense perjuí del que puga al·legar-se pels interessats per a la seua consideració en la resolució que pose fi al procediment i en l'eventual impugnació de tals actes en els ulteriors recursos que, si és el cas, s'interposen contra esta.  
d) Si el presumptament incurs en responsabilitat disciplinària fóra un membre de la Junta de Govern, l'expedient s'iniciarà per acord del president de la Comissió Deontològica, els membres de la qual exerciran les funcions atribuïdes en l'expedient disciplinari a la Junta de Govern pels presents Estatuts.  
Article 58.- Procediment abreviat  
La Junta de Govern, si considera que hi ha elements suficients per a qualificar la infracció com lleu, podrà seguir el procediment abreviat regulat en el present article:  
a) La Junta de Govern notificarà a l'interessat la incoació del dit procediment i una proposta de resolució, concedirà un termini màxim de deu dies perquè formule al·legacions i aportació els documents que estime pertinents en la seua defensa.  
b) Rebudes les al·legacions o transcorregut el termini atorgat per a això, la Junta de Govern resoldrà sense més tràmit.  
Article 59.- Procediment ordinari  
1. Iniciat el procediment, l'òrgan competent per a resoldre podrà adoptar les mesures provisionals que crega oportunes per a assegurar l'eficàcia de la resolució que poguera recaure, si hi ha elements de juí suficients per a això. No es podran prendre mesures provisionals que puguen causar perjuís irreparables als interessats, o bé que impliquen la violació de drets emparats per les lleis.  
2. La Junta de Govern, a l'acordar la incoació de l'expedient, designarà un instructor entre un dels seus membres o un altre col·legiat. L'instructor renunciarà a la seua funció sempre que este incurs en una causa d'abstenció, i podrà ser recusat per la Junta de Govern si és acceptada la causa de recusació proposada per l'expedientat.  
3. Només es consideren causes d'abstenció o de recusació el parentiu de consanguinitat dins del quart grau o d'afinitat dins del segon, l'amistat íntima o enemistat manifesta o tindre interés personal, directe o indirecte, en l'assumpte.  
4. Als efectes de l'exercici del dret de recusació, el nomenament de l'instructor serà notificat a l'expedientat, qui podrà fer ús de tal dret en el termini de cinc dies del rebut de la dita notificació.  
5. L'expedientat pot nomenar un col·legiat perquè actue de defensor, i disposarà de deu dies hàbils, a partir de la recepció de la notificació, per a comunicar a la Junta de Govern dit nomenament, al qual s'haurà d'acompanyar l'acceptació per part de l'interessat. El defensor assistirà a totes les diligències proposades per l'instructor i podrà proposar la pràctica d'altres en nom del seu defés.  
Així mateix, l'expedientat podrà acudir assistit de lletrat.  
6. Competix a l'instructor disposar l'aportació dels antecedents que estime necessaris i ordenar la pràctica de quantes proves i actuacions conduïsquen a l'esclariment dels fets o a determinar les responsabilitats susceptibles de sanció.   
7. L'Instructor notificarà als expedientats en forma escrita el plec de càrrecs, en el qual constaran amb precisió els fets que contra ells es deduïsquen, concedint-los un termini improrrogable de vuit dies a partir de la notificació, perquè el contesten i proposen els mitjans de prova que estimen oportuns. En la notificació s'advertirà a l'interessat que, de no efectuar al·legacions sobre el contingut de la iniciació del procediment, el plec de càrrecs podrà ser considerat proposta de resolució.  
8. Contestat el plec de càrrecs, l'instructor admetrà o rebutjarà de forma motivada les proves proposades, acordarà la pràctica de les admeses i quantes altres actuacions considere convenients per al millor esclariment dels fets.   
9. Acabades les actuacions, l'instructor formularà la proposta de resolució, la qual haurà de notificar per còpia literal a l'expedientat, qui disposarà d'un període de vuit dies des del rebut de la notificació per a examinar l'expedient i presentar escrit d'al·legacions.  
10. La proposta de resolució i, si s'escau, les al·legacions de l'imputat, seran traslladades a la Junta de Govern perquè dicte la resolució apropiada.  
11. La decisió per la qual es posa fi a l'expedient sancionador, haurà de ser motivada, i en ella no es podran acceptar fets ni fonaments diferents dels que van servir de base al plec de càrrecs i a la proposta de resolució, sense perjuí de la seua distinta valoració.  
12. Contra la resolució que pose fi a l'expedient podrà l'interessat interposar recurs de reposició davant de la Junta de Govern en el termini d'un mes des de la notificació. La interposició del recurs suspendrà l'execució de l'acord recorregut. Dita suspensió s'alçarà una vegada es resolga el recurs.  
13. Contra la resolució del recurs de reposició, que esgota la via administrativa, podrà interposar-se recurs contenciós administratiu davant de la Jurisdicció Contenciosa Administrativa.  
Article 60.- Sancions  
Les sancions que poden aplicar-se són les següents:  
1. Per faltes lleus:  
a) Amonestació verbal.  
b) Amonestació escrita.  
2. Per faltes greus:  
a) Amonestació escrita amb l'advertència de suspensió.  
b) Suspensió de la condició de col·legiat i en l'exercici de la professió per un període no superior a tres mesos.  
c) Suspensió per a l'exercici de càrrecs col·legials, per un termini no superior a 6 mesos.  
3. Per faltes molt greus:  
a) Suspensió de la condició de col·legiat i de l'exercici de la professió per un termini superior a tres mesos i no superior a un any.  
b) Expulsió del Col·legi.  
c) Suspensió o inhabilitació per a l'exercici de càrrecs col·legials per un termini no superior a 1 any.  
Article 61.- Prescripció   
1. Les faltes lleus prescriuen al cap de sis mesos, les greus als dos anys, i les molt greus als tres anys.  
2. El termini de prescripció de les infraccions començarà a computar-se des de la comissió dels fets constitutius, i s'interrompran qualsevol actuació o diligència que es practique en esbrinament dels fets amb coneixement de l'interessat. El termini tornarà a computar-se si el procediment disciplinari romanguera paralitzat durant més d'un mes per causa no imputable al col·legiat inculpat.  
3. Les sancions per falta lleu prescriuen al cap d'any, per falta greu als dos anys i per falta molt greu als tres anys. El termini de prescripció de les sancions començarà a comptar-se des de l'endemà a aquell en què adquirisca fermesa la resolució per la qual s'imposa la sanció. Interromprà la prescripció la iniciació, amb coneixement de l'interessat, del procediment d'execució, tornant a transcórrer el termini si aquell està paralitzat durant més d'un mes per causa no imputable a l'infractor.  
Article 62.- Cancel·lació  
Una vegada complida la sanció imposada per la Junta de Govern i transcorreguts sis mesos en el supòsit de faltes lleus i un any en el supòsit de faltes greus i molt greus, es cancel·larà la nota de l'expedient personal del col·legiat i es notificarà per escrit a l'interessat.  
TÍTOL VIII. Del règim jurídic  
Article 63.- Presumpció de validesa   
Els actes dictats pels òrgans col·legials es presumixen vàlids i assortiran els efectes que els corresponguen des de la data del seu acord o notificació, si en ells no es disposa una altra cosa. La interposició del recurs de reposició no suspendrà l'execució de l'acte impugnat, excepte en el cas que dita execució poguera causar perjuís d'impossible o difícil reparació o es tracte de la imposició de sancions col·legials. En este últim cas la suspensió es produirà de forma automàtica per la simple interposició del recurs potestatiu de reposició.  
Article 64.- Esgotament de la via administrativa i recurs potestatiu de reposició  
Els actes dels òrgans col·legials esgoten la via administrativa i contra estos podrà interposar-se recurs contenciós administratiu d'acord amb la Llei Jurisdiccional. També podrà interposar-se recurs potestatiu de reposició en el termini d'un mes i contra la resolució d'este, la qual haurà de produir-se en el mateix termini, es podrà interposar recurs contenciós administratiu.  
Els actes col·legials que no estiguen subjectes al dret administratiu es regiran pel dret privat, sense perjuí de l'observança de les normes sobre la formació de la voluntat dels òrgans col·legials previstes en estos Estatuts.  
Article 65.- Nul·litat de ple dret dels actes dels òrgans col·legials  
Es consideren nuls de ple dret els actes dels òrgans col·legials en els casos següents:  
a) Els que lesionen el contingut dels drets i llibertats susceptibles d'empara constitucional.  
b) Els adoptats amb manifesta incompetència per raó de la matèria o del territori.  
c) Els que tinguen un contingut impossible.  
d) Els que siguen constitutius d'una infracció penal o es dicten com a conseqüència d'esta.  
e) Els dictats prescindint totalment i absolutament del procediment legalment establit o de les normes que conté les regles essencials per a la formació de la voluntat dels òrgans de govern del Col·legi.  
f) Els actes expressos o presumptes contraris a l'ordenament jurídic, pels quals s'adquirixen facultats o drets quan se no tinga els requisits essencials per a la seua adquisició.  
De la mateixa manera es consideren nuls de ple dret, aquells acords o actes col·legials, que siguen manifestament contraris a la Constitució, les lleis o altres disposicions administratives de rang superior, i les que impliquen la retroactivitat de disposicions sancionadores no favorables o restrictives de drets individuals.  
Els acords emanats dels òrgans col·legials, en tant que subjectes al dret administratiu, una vegada esgotats els recursos corporatius, seran recurribles en la via contenciosa administrativa.  
TÍTOL IX.- Modificació dels Estatuts  
Article 66.- Procediment  
Els Estatuts del Col·legi es modificaran amb l'acord previ de la Junta de Govern o l'Assemblea General, així com a proposta del 30% del cens dels Col·legiats d'acord amb els requisits establits en l'article 23 per a la celebració de l'assemblea general extraordinària.  
Una vegada aprovada la modificació dels Estatuts, es notificarà a la Conselleria competent de la Comunitat Autònoma.  
TÍTOL X.- Fusió, absorció, segregació i dissolució  
Article 67.- Fusió, absorció, segregació i dissolució  
1. La segregació o, si fa el cas, la fusió o absorció requerirà amb l'acord previ adoptat en assemblea general extraordinària expressament convocada a l'efecte, a la qual haurà de concórrer un número de col·legiats no inferior a la mitat més un dels membres del cens. Per a la seua aprovació s'haurà d'obtindre la mitat mes un dels presents, complint la resta de requisits que establix l'article 8 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
2. El Col·legi Oficial d'Enginyers Tècnics en Informàtica de la Comunitat Valenciana podrà dissoldre's quan així ho impose directament la Llei, o mitjançant un acord adoptat en assemblea general extraordinària, expressament convocada a l'efecte, a la qual haurà de concórrer un número de col·legiats no inferior al setanta per cent dels membres del cens, i s'aprove per la mitat més un dels presents, complint la resta de requisits que establix l'article 8 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Disposicions transitòries  
Primera  
Es consideren amb caràcter general membres del Col·legi Oficial d'Enginyers Tècnics en Informàtica de la Comunitat Valenciana, sense necessitat sol·licitud de col·legiació, els qui s'hagen incorporat efectivament al cens d'enginyers tècnics en informàtica en la Comunitat Valenciana, d'acord amb els estatuts provisionals, sempre que hagueren fet efectiva la quota d'ingrés o inscripció i sense perjuí de la deducció que, si s'escau, procedisca d'acord amb la disposició transitòria dels dits estatuts provisionals.  
Segona  
La Comissió Gestora presentarà a la Junta de Govern electa en l'assemblea constituent l'estat de comptes resultant de les despeses i els ingressos produïts durant el procés constituent, s'alçarà una acta, la qual serà subscrita conjuntament pels degans, presidents i secretaris, on podrà fer-se constar les observacions que s'estimen pertinents.  
Tercera  
El Col·legi Oficial d'Enginyers Tècnics en Informàtica en la Comunitat Valenciana, ostentarà les funcions i competències que correspondrien al Consell de Col·legis d'Enginyers Tècnics en Informàtica de la Comunitat Valenciana.   
Quarta  
Fins que l'assemblea general aprove el Reglament de Règim Interior, s'autoritza a Junta de Govern a dictar aquelles normes provisionals que es consideren necessàries per a l'aplicació dels presents Estatuts. Dites normes seran posteriorment referendades per l'assemblea general ordinària, sense detriment del funcionament intern del Col·legi fins a la seua aprovació.   
Cinquena   
S'autoritza la Junta de Govern perquè fixe les quotes inicials, tant d'Incorporació al Col·legi, com l'anual, les quals seran ratificades en la primera assemblea ordinària que se celebre.  
Disposició final  
Primera  
En allò no previst expressament en els presents Estatuts, caldrà ajustar-se al que disposa la Llei de Col·legis Professionals de 1974 i la Llei de 6/1997, de 4 de desembre, de Consells i Col·legis Professionals de la Comunitat Valenciana.